Forældre fra børnehaven Myretuen i Hørmested indsendte i går en klage til ombudsmanden på vegne af en samlet skolebestyrelse ved Hørmested Børnecenter. Klagen kommer som en reaktion på, at Hjørring Kommune i går besluttede at lukke Myretuen fra august 2012. Myretuen er én af i alt syv institutioner, som skal lukkes i kommunen. - Jeg føler kommunens behandling af os er i strid med god forvaltningsskik, siger Morten Hansen, der er medlem af Skolebestyrelsen ved Hørmested Børnecenter. I kommunens oprindelige forslag skulle børnehaven ikke lukkes - men for fjorten dage siden blev den beslutning pludselig ændret. Et nyt forslag kom på bordet, og i stedet for at modtage børn fra andre institutioner, som det oprindeligt var planlagt, skulle Myretuen i stedet lukkes ned. Da lukningen i går blev vedtaget sendte Morten Hansen med det samme klagen til ombudsmanden. Han har en samlet skolebestyrelse bag sig. Det er ikke første gang Hjørring Kommune bliver indberettet til Ombudsmanden. Da Rakkeby Skole i sin tid skulle lukkes klagede Jan Glenstrup over, at Hjørring Kommune ikke svarede på hans indlæg i høringen. Den klage gav ombudsmanden ham dengang medhold i. Hjørring Kommunes borgmester, Arne Boelt (Soc.Dem.)  erkender da også, at sagen om Myretuen kan ende med en streg i regningen fra ombudsmanden. - Da jeg havde snakken i økonomiudvalget i går, var man enige om, at det her det blev beslutningen, og så ville man hellere få en lille løftet pegefinger fra ombudsmanden, siger Arne Boelt, der er borgmester i Hjørring Kommune. Skolebestyrelsen ved Hørmested Børnecenter afventer nu ombudsmandens svar på klagen.

Opsummering:
Hjørring Kommunes byråd besluttede i går at lukke børnehaven Myretuen i Hørmested. Men flere forældre i børnehaven mener ikke, at deres stemmer er blevet hørt i sagen.